b'\n_START_ARTICLE_\nHattula (Muolaa)\n_START_SECTION_\nKyl\xc3\xa4kuva\n_START_PARAGRAPH_\nHattulan kyl\xc3\xa4n halki kulki Muolaan kirkonkyl\xc3\xa4st\xc3\xa4 Kirkkorannasta Lehtokyl\xc3\xa4\xc3\xa4n johtava maantie. Kyl\xc3\xa4n pellot ja asutus olivat keskittyneet kyl\xc3\xa4n keskiosaan Kirkkoj\xc3\xa4rven rannasta P\xc3\xa4llil\xc3\xa4n rajalle ulottuvalle alueelle. Hattulan koulupiiri erotettiin P\xc3\xa4llil\xc3\xa4n koulupiirist\xc3\xa4 ja koulu aloitti toimintansa syksyll\xc3\xa4 1921. Koulurakennus tuhoutui talvisodassa. Vuonna 1936 Hattulan pinta-ala oli 4,65 neli\xc3\xb6kilometri\xc3\xa4, josta oli peltoa 187 hehtaaria, niitty\xc3\xa4 kuusi hehtaaria ja mets\xc3\xa4\xc3\xa4 271 hehtaaria.\n_START_SECTION_\nHistoria\n_START_PARAGRAPH_\nHattulan v\xc3\xa4est\xc3\xb6 evakuoitiin l\xc3\xa4ntisemp\xc3\xa4\xc3\xa4n Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kyl\xc3\xa4n asukkaat p\xc3\xa4\xc3\xa4siv\xc3\xa4t palaamaan raunioituneeseen kotikyl\xc3\xa4\xc3\xa4ns\xc3\xa4. J\xc3\xa4lleenrakennus keskeytyi vuonna 1944 Neuvostoliiton suurhy\xc3\xb6kk\xc3\xa4yksen alettua ja kyl\xc3\xa4n asukkaat evakuoitiin uudelleen. Rauhanteossa kyl\xc3\xa4 j\xc3\xa4i taas Neuvostoliiton puolelle._NEWLINE_Sodan j\xc3\xa4lkeen Muolaan siirtov\xc3\xa4ki asutettiin Lounais-H\xc3\xa4meeseen, jossa Hattulan kyl\xc3\xa4n asukkaat asutettiin Somerolle.'